બનાસકાંઠાના થરાદ તાલુકા કોંગ્રેસ પ્રમુખે ખેડૂતોને વિમો ચૂકવવા નહી આવે તો બેંકોની તાળાબંધી કરાશે તેવી ચીમકી ઉચ્ચારી છે. થરાદ તાલુકા કોંગ્રેસ સમિતિના પ્રમુખ આંબાભાઇ સોલંકીએ મુખ્યમંત્રી વિજય રૂપાણીને કરેલી લેખિત રજૂઆતમાં જણાવ્યું છે કે, બનાસકાંઠા જિલ્લામાં વર્ષ 2015 અને 2017માં ભારે પુર આવતાં થરાદ, ભાભર, સૂઇગામ, વાવ, રાધનપુરપંથકમાં ભારે ખાના- ખરાબી સર્જાવા પામી હતી. જમીનોનું ધોવાણ થતાં પાંચેય તાલુકામાં વળતર ચૂકવવામાં આવ્યું હતુ. જોકે, થરાદ તાલુકાના ખેડૂતોને હજુસુધી પાક નિષ્ફળના વિમાનું ચૂકવણું કરવામાં આવ્યું નથી. ખેડૂતોએ પ્રિમિયમ પણ ભરેલું છે. ખેડૂતોને અન્યાય કરવામાં આવી રહ્યો છે. ત્યારે જો સાત દિવસમાં ખેડૂતોને વિમાની રકમનું ચૂકવણું કરવામાં નહી આવે તો થરાદ તાલુકા કોંગ્રેસ દ્વારા ગાંધી ચિંધ્યા માર્ગે આંદોલન કરવામાં આવશે. અને જરૂર પડ્યે બેંકોને તાળાબંધી કરવાની ફરજ પડશે. થરાદ તાલુકાને દુષ્કાળગ્રસ્ત જાહેર કરવામાં આવ્યો છે.